Document ID: 32007R0975

ΚΑΝΟΝΙΣΜΌΣ (ΕΚ) αριθ. 975/2007 ΤΗΣ ΕΠΙΤΡΟΠΉΣ
της 21ης Αυγούστου 2007
για τον καθορισμό ποσοτικών ορίων όσον αφορά τις εξαγωγές ισογλυκόζης εκτός ποσοστώσεων για την περίοδο από 1ης Αυγούστου έως 30 Σεπτεμβρίου 2007
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 318/2006 του Συμβουλίου, της 20ής Φεβρουαρίου 2006, για την κοινή οργάνωση των αγορών στον τομέα της ζάχαρης (1), και ιδίως το άρθρο 12 στοιχείο δ),
Εκτιμώντας τα ακόλουθα:
(1)
Σύμφωνα με το άρθρο 12 στοιχείο δ) του κανονισμού (ΕΚ) αριθ. 318/2006, η εκτός ποσοστώσεων παραγόμενη ισογλυκόζη που αναφέρεται στο άρθρο 7 του κανονισμού, επιτρέπεται να εξάγεται μόνο εντός του ποσοτικού ορίου που πρέπει κάθε φορά να ορίζεται.
(2)
Για κάποιους από τους κοινοτικούς παραγωγούς ισογλυκόζης, οι εξαγωγές από την Κοινότητα αντιπροσωπεύουν σημαντικό μέρος των οικονομικών τους δραστηριοτήτων και έχουν δημιουργήσει παραδοσιακές αγορές και εκτός Κοινότητας. Οι εξαγωγές της ισογλυκόζης στις εν λόγω αγορές θα μπορούσαν να είναι οικονομικά βιώσιμες ακόμη και δίχως τη χορήγηση επιστροφών κατά την εξαγωγή. Προς τούτο είναι απαραίτητο να καθοριστεί ποσοτικό όριο για τις εξαγωγές ισογλυκόζης εκτός ποσόστωσης, ώστε οι άμεσα ενδιαφερόμενοι κοινοτικοί παραγωγοί να μπορέσουν να συνεχίσουν τον εφοδιασμό των παραδοσιακών τους αγορών.
(3)
Για την περίοδο από την 1η Αυγούστου έως τις 30 Σεπτεμβρίου 2007, υπολογίζεται ότι ο καθορισμός των ποσοτικών ορίων σε 20 000 τόνους, ξηρού υλικού, για εξαγωγές ισογλυκόζης εκτός των επιτρεπόμενων ποσοστώσεων, θα κάλυπτε τις ανάγκες της αγοράς.
(4)
Η προληπτική απόσυρση ορισμένων ποσοτήτων ζάχαρης, ισογλυκόζης και σιροπιού ινουλίνης καλύφθηκε, για την περίοδο εμπορίας 2006/07, με το άρθρο 3 του κανονισμού (ΕΚ) αριθ. 493/2006 της Επιτροπής, της 27ης Μαρτίου 2006, για τον καθορισμό μεταβατικών μέτρων στο πλαίσιο της μεταρρύθμισης της κοινής οργάνωσης της αγοράς της ζάχαρης και για την τροποποίηση των κανονισμών (ΕΚ) αριθ. 1265/2001 και (ΕΚ) αριθ. 314/2002 (2). Οι άμεσα ενδιαφερόμενες επιχειρήσεις μπορούν να ζητήσουν να θεωρηθεί ότι οι ποσότητες της παραγωγής τους που επηρεάζονται από το συγκεκριμένο μέτρο συνιστούν πλήρως ή εν μέρει παραγωγή που υπερβαίνει τις αντίστοιχες ποσοστώσεις τους, ώστε να εκμεταλλευθούν, ενδεχομένως, οι εν λόγω επιχειρήσεις τις δυνατότητες που προβλέπει το άρθρο 12 του κανονισμού (ΕΚ) αριθ. 318/2006 όσον αφορά την παραγωγή πέραν των προβλεπόμενων ποσοστώσεων. Ανάλογες αιτήσεις πρέπει να υποβληθούν πριν από τις 31 Ιανουαρίου 2007. Για να καταστεί δυνατή η υποβολή ανάλογων αιτήσεων εκ μέρους των εμπλεκόμενων επιχειρήσεων όσον αφορά τις εξαγωγές ισογλυκόζης εντός του ποσοτικού ορίου για την επιπλέον των ποσοστώσεων παραγόμενη ισογλυκόζη, θα πρέπει να καθοριστεί προθεσμία για την υποβολή των ως άνω αιτήσεων.
(5)
Με στόχο να διασφαλιστεί η εύρυθμη διαχείριση, η πρόληψη της κερδοσκοπίας και η διενέργεια αποτελεσματικών ελέγχων, θα πρέπει να καθοριστούν λεπτομερείς κανόνες για την υποβολή αιτήσεων χορήγησης αντίστοιχων αδειών.
(6)
Για να ελαχιστοποιηθούν οι κίνδυνοι απάτης και να προληφθεί οιαδήποτε κατάχρηση λόγω ενδεχόμενης επανεισαγωγής ή επανακυκλοφορίας, στην Κοινότητα, των αντίστοιχων σιροπιών ισογλυκόζης, επιβάλλεται να αποκλεισθούν ορισμένες χώρες των δυτικών Βαλκανίων από τους επιλέξιμους προορισμούς για εξαγωγές ισογλυκόζης που παράγεται επιπλέον των εγκεκριμένων ποσοστώσεων. Ωστόσο, οι χώρες της ως άνω περιφέρειας, των οποίων οι αρχές έχουν την υποχρέωση να εκδίδουν πιστοποιητικό εξαγωγής για την επιβεβαίωση της προέλευσης των προϊόντων ζάχαρης ή ισογλυκόζης που προορίζονται για εξαγωγή στην Κοινότητα, θα πρέπει να εξαιρεθούν από την εν λόγω απαγόρευση, δεδομένου ότι οι αντίστοιχοι κίνδυνοι απάτης είναι πιο περιορισμένοι.
(7)
Για να εξασφαλιστεί η συνέπεια προς τις σχετικές με τον τομέα των εξαγωγών της ζάχαρης διατάξεις του κανονισμού (ΕΚ) αριθ. 958/2006 της Επιτροπής, της 28ης Ιουνίου 2006, περί της διαρκούς δημοπρασίας στο πλαίσιο της περιόδου εμπορίας 2006/07 για τον προσδιορισμό των επιστροφών κατά την εξαγωγή λευκής ζάχαρης (3), και του κανονισμού (ΕΚ) αριθ. 38/2007 της Επιτροπής, της 17ης Ιανουαρίου 2007, σχετικά με την προκήρυξη διαρκούς δημοπρασίας για την επαναπώληση προς εξαγωγή ζάχαρης που έχουν στην κατοχή τους οι οργανισμοί παρέμβασης του Βελγίου, της Τσεχικής Δημοκρατίας, της Ισπανίας, της Ιρλανδίας, της Ιταλίας, της Ουγγαρίας, της Πολωνίας, της Σλοβακίας και της Σουηδίας (4), οι εξαγωγές της επιπλέον των ποσοστώσεων παραγόμενης ισογλυκόζης δεν πρέπει να επιτρέπεται για ορισμένους κοντινούς προορισμούς.
(8)
Για να αντιμετωπιστεί ο κίνδυνος επανεισαγωγής και, ιδίως, να εξασφαλισθεί η τήρηση των ειδικών κανόνων για την επιστροφή εμπορευμάτων που αναφέρονται στον κανονισμό (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (5), και στον κανονισμό (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (6), πρέπει να κληθούν τα κράτη μέλη να λάβουν όλα τα αναγκαία μέτρα ελέγχου.
(9)
Επιπλέον των διατάξεων του κανονισμού (ΕΚ) αριθ. 951/2006 της Επιτροπής, της 30ής Ιουνίου 2006, για καθορισμό λεπτομερών κανόνων εφαρμογής του κανονισμού (ΕΚ) αριθ. 318/2006 του Συμβουλίου όσον αφορά τις συναλλαγές με τρίτες χώρες στον τομέα της ζάχαρης (7), θα πρέπει να θεσπιστούν συμπληρωματικές διατάξεις εφαρμογής για τη διοικητική διαχείριση του ποσοτικού ορίου που καθορίζεται με τον παρόντα κανονισμό, ιδίως όσον αφορά τις προϋποθέσεις υπό τις οποίες επιτρέπεται η υποβολή αίτησης για άδεια εξαγωγής.
(10)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης ζάχαρης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Καθορισμός ποσοτικού ορίου για τις εξαγωγές ισογλυκόζης επιπλέον των προβλεπόμενων ποσοστώσεων
1. Για την περίοδο από την 1η Αυγούστου έως τις 30 Σεπτεμβρίου 2007, το ποσοτικό όριο που αναφέρεται στο άρθρο 12 στοιχείο δ) του κανονισμού (ΕΚ) αριθ. 318/2006 θα ανέλθει σε 20 000 τόνους, ξηρού υλικού, για εξαγωγές δίχως επιστροφές ισογλυκόζης επιπλέον των προβλεπόμενων ποσοστώσεων με κωδικούς ΣΟ 1702 40 10, 1702 60 10 και 1702 90 30.
2. Εξαγωγές μέχρι την εξάντληση του προαναφερόμενου ποσοτικού ορίου επιτρέπονται για όλους τους προορισμούς, εκτός των κατωτέρω:
α)
τρίτες χώρες: Ανδόρρα, Κράτος του Βατικανού, Λιχτενστάιν, Άγιος Μαρίνος, Αλβανία, Βοσνία και Ερζεγοβίνη, Μαυροβούνιο και Πρώην Γιουγκοσλαβική Δημοκρατία της Μακεδονίας (FYROM)·
β)
εδάφη των κρατών μελών της Ευρωπαϊκής Ένωσης που δεν αποτελούν μέρος του τελωνειακού εδάφους της Κοινότητας: Γιβραλτάρ, Θέουτα, Μελίγια, κοινότητες του Livigno και του Campione d’Italia, νήσος Helgoland, Γροιλανδία, νήσοι Φερόε, περιοχές της Κύπρου στις οποίες η κυβέρνηση της Κυπριακής Δημοκρατίας δεν ασκεί πλήρη έλεγχο.
3. Οι εξαγωγές των προϊόντων που αναφέρονται στην παράγραφο 1 επιτρέπονται μόνο εφόσον:
α)
προκύπτουν με ισομερίωση της γλυκόζης·
β)
η περιεκτικότητά τους σε φρουκτόζη κατά βάρος στο ξηρό υλικό είναι τουλάχιστον 41 %·
γ)
έχουν σε κατάσταση ξηρού υλικού συνολική μέγιστη κατά βάρος περιεκτικότητα πολυσακχαριδίων και ολιγοσακχαριδίων 8,5 %, συμπεριλαμβανομένων των δι- και τρισακχαριδίων.
Η περιεκτικότητα του ξηρού υλικού της ισογλυκόζης καθορίζεται βάσει της πυκνότητας του διαλύματος με αναλογία κατά βάρος ένα προς ένα ή, στην περίπτωση ιδιαίτερα υψηλής πυκνότητας του προϊόντος, με ξήρανση.
4. Κατά παρέκκλιση της προθεσμίας που ορίζεται στο άρθρο 3 παράγραφος 1 του κανονισμού (ΕΚ) αριθ. 493/2006, επιχειρήσεις των οποίων η παραγωγή ισογλυκόζης υπερβαίνει το όριο που αναφέρεται στην εν λόγω παράγραφο, έχουν το δικαίωμα να υποβάλουν, πριν τις 30 Σεπτεμβρίου 2007, αίτηση με αίτημα να θεωρηθεί το μερίδιο της εξ αυτών παραγόμενης ισογλυκόζης που υπερβαίνει το προαναφερθέν όριο, πλήρως ή εν μέρει, ως παραγωγή επιπλέον των εγκεκριμένων ποσοστώσεων.
Άρθρο 2
Άδειες εξαγωγής
1. Για τις εξαγωγές εντός του ποσοτικού ορίου που αναφέρεται στο άρθρο 1 παράγραφος 1, απαιτείται άδεια εξαγωγής σύμφωνα με τις διατάξεις του κανονισμού (ΕΚ) αριθ. 1291/2000 (8) της Επιτροπής, του κανονισμού (ΕΚ) αριθ. 951/2006 και του άρθρου 19 του κανονισμού (ΕΚ) αριθ. 967/2006 (9) της Επιτροπής, εφόσον δεν ρυθμίζονται διαφορετικά με διατάξεις του παρόντος κανονισμού.
2. Κατά παρέκκλιση των διατάξεων του άρθρου 9 του κανονισμού (ΕΚ) αριθ. 1291/2000, δεν επιτρέπεται η μεταφορά δικαιωμάτων που προκύπτουν από την έκδοση αδειών εξαγωγής.
Άρθρο 3
Υποβολή αιτήσεων για την έκδοση αδειών
1. Οι αιτήσεις για τις άδειες εξαγωγής όσον αφορά το ποσοτικό όριο που καθορίζεται στο άρθρο 1 παράγραφος 1 του παρόντος κανονισμού επιτρέπεται να υποβληθούν μόνο από παραγωγούς ισογλυκόζης που έχουν εγκριθεί σύμφωνα με το άρθρο 17 του κανονισμού (ΕΚ) αριθ. 318/2006 και στους οποίους έχει χορηγηθεί ποσόστωση ισογλυκόζης για την περίοδο εμπορίας 2006/07 σύμφωνα με το άρθρο 7 του εν λόγω κανονισμού.
2. Οι αιτήσεις για τις άδειες εξαγωγής υποβάλλονται στις αρμόδιες αρχές του κράτους μέλους που εκχώρησε στον αιτούντα την ποσόστωση ισογλυκόζης.
3. Οι αιτήσεις για τις άδειες εξαγωγής υποβάλλονται κάθε εβδομάδα από Δευτέρα έως Παρασκευή, αρχής γενομένης από την ημερομηνία κατά την οποία τίθεται σε ισχύ ο παρών κανονισμός και μέχρι την προεξόφληση της έκδοσης των αδειών σύμφωνα με το άρθρο 8.
4. Οι αιτούντες δύνανται να υποβάλουν μία μόνο αίτηση ανά εβδομάδα.
5. Η ζητούμενη ποσότητα για έκαστη των αδειών εξαγωγής δεν επιτρέπεται να υπερβαίνει τους 5 000 τόνους.
6. Η αίτηση επιβάλλεται να συνοδεύεται από απόδειξη κατάθεσης της εγγύησης στην οποία αναφέρεται το άρθρο 4.
7. Το τετραγωνίδιο 20 της αίτησης για την άδεια εξαγωγής, καθώς και η άδεια, θα περιλαμβάνουν την εξής δήλωση:
«επιπλέον της εγκεκριμένης ποσόστωσης ισογλυκόζη για εξαγωγή δίχως επιστροφή».
Άρθρο 4
Η εγγύηση για την άδεια εξαγωγής
1. Κατά παρέκκλιση του τέταρτου εδαφίου του άρθρου 12 παράγραφος 1 στοιχείο β) του κανονισμού (ΕΚ) αριθ. 951/2006, ο αιτών καταθέτει εγγύηση 11 ευρώ ανά 100 χιλιόγραμμα καθαρής ξηράς ουσίας ισογλυκόζης.
2. Η εγγύηση που αναφέρεται στην παράγραφο 1 μπορεί να υποβληθεί, κατ’ επιλογήν του αιτούντος, είτε σε ρευστό είτε με τη μορφή εγγύησης από οργανισμό που πληροί τα κριτήρια που έχει θεσπίσει το κράτος μέλος στο οποίο υποβάλλεται η αίτηση για την έκδοση αδείας.
3. Η εγγύηση που αναφέρεται στην παράγραφο 1 αποδίδεται σύμφωνα με το άρθρο 35 του κανονισμού (ΕΚ) αριθ. 1291/2000:
α)
για την ποσότητα για οποία έχει ανταποκριθεί ο αιτών, κατά την έννοια των άρθρων 31 εδάφιο β) και 32 παράγραφος 1 στοιχείο β) σημείο i) του κανονισμού (ΕΚ) αριθ. 1291/2000, στις υποχρεώσεις εξαγωγής που απορρέουν από τις εκδοθείσες άδειες σύμφωνα με το άρθρο 6 του παρόντος κανονισμού· και
β)
για την οποία ο αιτών έχει προσκομίσει αποδείξεις που πείθουν τις αρμόδιες αρχές του κράτους μέλους στο οποίο εκδόθηκε η άδεια εξαγωγής ότι οι τελωνειακές διαδικασίες για την εισαγωγή στον τόπο προορισμού των εξαγόμενων ποσοτήτων έχουν ολοκληρωθεί κατά την έννοια του άρθρου 16 του κανονισμού (ΕΚ) αριθ. 800/1999 της Επιτροπής (10), για την εν λόγω ποσότητα ισογλυκόζης.
Άρθρο 5
Ανακοίνωση των κρατών μελών
1. Τα κράτη μέλη κοινοποιούν στην Επιτροπή, το αργότερο την πρώτη εργάσιμη ημέρα έκαστης εβδομάδας, τις ποσότητες ισογλυκόζης για τις οποίες έχουν υποβληθεί αιτήσεις έκδοσης αδειών εξαγωγής την προηγούμενη εβδομάδα.
Οι ποσότητες για τις οποίες έχουν υποβληθεί αιτήσεις αναλύονται κατά οκταψήφιο κωδικό ΣΟ. Το κράτος μέλος ενημερώνει επίσης την Επιτροπή σε περίπτωση που δεν έχουν υποβληθεί αιτήσεις για άδειες εξαγωγής.
2. Η Επιτροπή καλείται να τηρεί εβδομαδιαία μητρώα των ποσοτήτων για τις οποίες έχουν υποβληθεί αιτήσεις άδειας εξαγωγής.
Άρθρο 6
Έκδοση και ισχύς των αδειών
1. Οι άδειες εκδίδονται την τρίτη εργάσιμη ημέρα από την κοινοποίηση που αναφέρεται στο άρθρο 5 παράγραφος 1, κατά περίπτωση και λαμβάνοντας υπόψη το ποσοστό αποδοχής που καθορίζει η Επιτροπή σύμφωνα με το άρθρο 8.
2. Το κράτος μέλος κοινοποιεί, την πρώτη ημέρα έκαστης εβδομάδας, στην Επιτροπή, τις ποσότητες ισογλυκόζης για τις οποίες έχουν εκδοθεί άδειες εξαγωγής την προηγούμενη εβδομάδα.
3. Οι εκδιδόμενες άδειες εξαγωγής σύμφωνα με το προβλεπόμενο ποσοτικό όριο που καθορίζεται στο άρθρο 1 παράγραφος 1 ισχύουν μέχρι τις 30 Σεπτεμβρίου 2007.
4. Έκαστο κράτος μέλος τηρεί μητρώο των ποσοτήτων της ισογλυκόζης που αποτελούν αντικείμενο εξαγωγής, βάσει των αδειών εξαγωγής που αναφέρονται στο άρθρο 6 παράγραφος 1.
5. Τα κράτη μέλη κοινοποιούν στην Επιτροπή πριν από το τέλος κάθε μήνα, τις ποσότητες της ισογλυκόζης που έχουν εξαχθεί κατά τον προηγούμενο μήνα.
Άρθρο 7
Μέθοδοι κοινοποίησης
Οι κοινοποιήσεις που αναφέρονται στο άρθρο 5 παράγραφος 1 και στο άρθρο 6 παράγραφοι 2 και 5 διαβιβάζονται ηλεκτρονικά βάσει των δελτίων που διέθεσε στα κράτη μέλη η Επιτροπή.
Άρθρο 8
Ποσοστό αποδοχής των εκδιδόμενων αδειών εξαγωγής και λήξη της υποβολής αιτήσεων για έκδοση αδειών
Όταν οι ποσότητες για τις οποίες έχουν υποβληθεί αιτήσεις χορήγησης αδειών εξαγωγής υπερβαίνουν το ποσοτικό όριο που καθορίζεται στο άρθρο 1 παράγραφος 1 του παρόντος κανονισμού για την αντίστοιχη περίοδο, εφαρμόζονται κατ’ αναλογίαν οι διατάξεις του άρθρου 9 του κανονισμού (ΕΚ) αριθ. 951/2006.
Άρθρο 9
Έλεγχοι
Τα κράτη μέλη λαμβάνουν όλα τα απαραίτητα μέτρα για την εκτέλεση των ενδεδειγμένων ελέγχων ώστε να εξασφαλίσουν ότι οι ειδικοί κανόνες για τα επιστρεφόμενα εμπορεύματα που αναφέρονται στο κεφάλαιο 2 τίτλος VI του κανονισμού (ΕΟΚ) αριθ. 2913/92 και στον τίτλο Ι του μέρους ΙΙΙ του κανονισμού (ΕΟΚ) αριθ. 2454/93 γίνονται σεβαστοί και ότι αποφεύγεται η παράκαμψη των προτιμησιακών συμφωνιών με τρίτες χώρες.
Άρθρο 10
Θέση σε ισχύ
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Αυγούστου 2007.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Αυγούστου 2007.

Labels: 7
3
17